གྷེལ་གྷུ་མེ་ཤུཞེས་བྱ་བའི་སྒྲུང་འདི་ནི་མིག་སྔར་འཛམ་གླིང་དུ་ཡོད་པའི་དོན་བརྗོད་སྙན་ངག་རྙིང་ཤོས་ཡིན་པར་མ་ཟད་ནུབ་ཀྱི་རྩོམ་རིག་གི་རྨང་འདིང་བྱེད་ཀྱི་བརྩམས་ཆོས་ཤིག་ཀྱང་རེད།ཡིན་ནའང་འདི་ཉིད་ཀློག་མཁན་མང་པོར་མཚོན་ན་ཅུང་རྒྱུས་མེད་དུ་སྣང་སྟེ།དེའི་རྒྱུ་མཚན་གཅིག་ནི་སྐབས་ཤིག་རིང་དེའི་དཔེ་རྒྱུན་ཆད་དེ་དུས་རབས་བཅུ་དགུ་བའི་སྐབས་སུ་སླར་རྙེད་པས།གནའ་བོའི་གྷི་རིག་གི་དུས་དང་ཝེ་ཁི་ཐྲོ་རི་ཡའི་དུས་སྐབས་གང་དུའང་ནུབ་ཀྱི་རྩོམ་རིག་གི་ཁྱབ་ཁོངས་སུ་དེ་འགངས་ཆེན་ཞིག་ཏུ་བརྩིས་མེད་པ་དང་།རྒྱུ་མཚན་གཞན་ཞིག་ནི་ཉེ་བའི་བར་དུ་སྒྲུང་དེ་བསྒྱུར་ནས་ཀློག་མཁན་གྱི་ཡིད་རབ་ཏུ་མགུ་བར་བྱེད་ཐུབ་པའི་ལོ་ཙཱ་བ་ཞིག་མ་བྱུང་བས་ཡིན།ཡིན་ནའང་དེང་འདིར་མ་རྩོམ་དང་ཐག་ཉེ་བའི་འགྱུར་དེབ་ཡག་པོ་ཁ་ཤས་ཐོན་ཡོད་པས་འུ་ཅག་ཀློག་མཁན་དག་གིས་ཀྱང་མི་སེམས་ཀྱི་གཏིང་ཟབ་ས་སྔོག་ཐུབ་པའི་གནའ་བོའི་ལེགས་རྩོམ་དེ་སྔར་བཞིན་རྒྱུས་མེད་ཅིག་ཏུ་བརྩི་དགོས་དོན་མི་འདུག